\documentclass[易经]{subfiles}
\begin{document}
    \chapter{杂卦传}\label{sy:zagua}

    《乾》刚《坤》柔，《比》乐《师》忧；
    
    《临》《观》之义，或与或求。
    
    《屯》见而不失其居。
    
    《蒙》杂而着。
    
    《震》，起也。
    
    《艮》，止也。
    
    《损》、《益》盛衰之始也。
    
    《大畜》，时也。
    
    《无妄》，灾也。
    
    《萃》聚而《升》不来也。
    
    《谦》轻而《豫》怠也。
    
    《噬嗑》，食也。
    
    《贲》，无色也。
    
    《兑》见而《巽》伏也。
    
    《随》无故也。
    
    《蛊》则饬也。
    
    《剥》，烂也。
    
    《复》，反也。
    
    《晋》，昼也。
    
    《明夷》，诛也。
    
    《井》通而《困》相遇也。
    
    《咸》速也。
    
    《恒》，久也。
    
    《涣》，离也。
    
    《节》，止也。
    
    《解》，缓也。
    
    《蹇》，难也。
    
    《睽》，外也。
    
    《家人》，内也。
    
    《否》、《泰》反其类也。
    
    《大壮》则止，《遯》则退也。
    
    《大有》，众也。
    
    《同人》，亲也。
    
    《革》，去故也。
    
    《鼎》，取新也。
    
    《小过》，过也。
    
    《中孚》，信也。
    
    《丰》，多故也。
    
    《旅》，亲寡也。
    
    《离》上而《坎》下也。
    
    《小畜》，寡也。
    
    《履》，不处也。
    
    《需》，不进也。
    
    《讼》，不亲也。
    
    《大过》，颠也。
    
    《姤》，遇也，柔遇刚也。
    
    《渐》，女归待男行也。
    
    《颐》，养正也。
    
    《既济》，定也。
    
    《归妹》，女之终也。
    
    《未济》，男之穷也。
    
    《夬》，决也，刚决柔也。君子道长，小人道忧也。
    
\end{document}